b'\n_START_ARTICLE_\nHessita\n_START_SECTION_\nCaracter\xc3\xadstiques\n_START_PARAGRAPH_\nL\'hessita \xc3\xa9s un sulfur d\'argent, qu\xc3\xadmicament un tel\xc2\xb7lurur, de color gris plom amb tons blavosos o negres. Cristal\xc2\xb7litza en el sistema monocl\xc3\xadnic. El seu h\xc3\xa0bit acostuma a ser cristalls pseudoc\xc3\xbabics, altament modificats i, generalment, irregularment desenvolupats i distorsionats a 1,7 cm. Tamb\xc3\xa9 se\'n troba de manera massiva, compacte o de gra fi. Per sobre dels 155\xc2\xb0 inverteix a forma c\xc3\xbabica i en refredar-se per sota d\'aquesta temperatura s\'hi desenvolupen l\xc3\xa0mines. La seva duresa oscil\xc2\xb7la entre 2 i 3 a l\'escala de Mohs._NEWLINE_Segons la classificaci\xc3\xb3 de Nickel-Strunz, l\'hessita pertany a "02.BA: sulfurs met\xc3\xa0l\xc2\xb7lics amb proporci\xc3\xb3 M:S > 1:1 (principalment 2:1) amb coure, plata i/o or" juntament amb els seg\xc3\xbcents minerals: calcocita, djurleita, geerita, roxbyita, anilita, digenita, bornita, bellidoita, berzelianita, athabasca\xc3\xafta, umangita, rickardita, weissita, acantita, mckinstryita, stromeyerita, jalpa\xc3\xafta, selenojalpa\xc3\xafta, eucairita, aguilarita, naumannita, cervelle\xc3\xafta, chenguodaita, henryita, st\xc3\xbctzita, argirodita, canfieldita, putzita, fischesserita, penzhinita, petrovska\xc3\xafta, petzita, uytenbogaardtita, bezsmertnovita, bilibinskita i bogdanovita.\n_START_SECTION_\nFormaci\xc3\xb3 i jaciments\n_START_PARAGRAPH_\nEs forma en filons hidrotermals de mitjana i baixa temperatura; tamb\xc3\xa9 en petites quantitats en alguns dip\xc3\xb2sits massius de pirita. Se\'n pot trobar juntament amb altres esp\xc3\xa8cies, com calaverita, silvanita, alta\xc3\xafta, petzita, empressita, rickardita, or, tel\xc2\xb7luri, pirita, galena, tetraedrita o calcopirita.'